**Радионица: ПЛАНИРАЊЕ ЛОКАЛНЕ АКЦИЈЕ - План надгледања и оцене успешности**

**ЦИЉ:**

Циљ ове радионице је да се ученици ближе упознају са неопходношћу континуираног проверавања колико се акција успешно одвија и какви су јој резултати.

**ЗАДАЦИ:**

* Упознавање ученика са значајем надгледања и оцене успешности
* Упознавање са начинима оцене успешности (евалуације) локалне акције

**Mатеријал за рад:**

* Кораци у планирању (Прилог бр. 1)
* Пример плана надгледања и оцене успешности - за наставнике (Прилог бр. 2)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ОПИС АКТИВНОСТИ**

# Први кoрак

# (Трајање: 5 минута)

Наставник/ца започиње час тако што заједно са ученицима пролази кроз све кораке у планирању, тражећи од ученика да понове редослед корака и да дају кратак опис сваког корака.

**Други корак**

(Трајање:20 минута)

Наставник/ца истакне да је, пре почетка реализације локалне акције, важно одредити показатеље помоћу којих ћемо знати да ли нешто радимо успешно или неуспешно и у којој мери, и да ли смо успели да остваримо циљеве које смо себи на почетку поставили.

**Надгледање (праћење реализације)** нам даје увид у стварну ситуацију као и могућност за промену активности ако се покаже да се оне не одвијају по плану. **Оцењивање успешности** изведене акције за нас представља извор информација о томе у којој мери смо постигли постављене циљеве. На основу тих података можемо унапредити наш рад у будућности. Зато унапред постављамо себи питања: Шта ће бити другачије након што се заврши оно што смо планирали да урадимо? Како ћемо знати да се ситуација променила?

Наш суд о томе колико се успешно наша акција одвија не треба да се заснива само на нашем утиску који може да буде и погрешан, већ треба да се заснива на објективним подацима које ћемо прикупити. Зато је раније и речено да се прикупљање различитих података одвија непрестано током акције.

Наставник/ца нагласи да и пре отпочињања саме акције треба испланирати како ће се пратити успешност реализације и како ће се на крају акције проценити оствареност циљева, а касније треба поступати по утврђеном плану. Нагласи да, осим прикупљања података, и праћење реализације треба да траје непрекидно.

Да би ученици боље разумели на шта се мисли под надгледањем, оцењивањем и показатељима, насставник/ца своје излагање илуструје примером, при ћему од помоћи може бити пример дат у Прилогу бр. 2. Планирање надгледања и оцењивања наставник/ца излаже на интерактиван начин, тражећи мишљења и предлоге ученика.

**Четврти корак**

(Трајање:20 минута)

У овом делу, наставник/ца даје задатак ученицима да напишу како ће прикупљати податке и оцењивати успешност своје акције. Након групног рада, ученици презентују своје идеје (уколико нема времена, уместо презентације може се направити галерија).

**Прилог бр. 1**

|  |  |
| --- | --- |
|  | **КОРАЦИ У ПЛАНИРАЊУ** |
| **П**  **Р**  **И**  **К**  **У**  **П**  **Љ**  **А**  **Њ**  **Е**  **П**  **О**  **Д**  **А**  **Т**  **А**  **К** А | Прикупљање податакаДефинисање проблемаФормулисање циљева **Формулисање задатака** Планирање надгледања и оцењивања **Одређивање циљних група**  **Изградња подршке**  **Осмишљавање поруке**  **Одабир канала комуникације**  **Прикупљање средстава**  **Израда плана акције** |

**Прилог бр. 2**

**Пример плана надгледања и оцене успешности**

**ЦИЉ:**

Повећати број секција и повећати број ученика укључених у секције у гимназији у наредној школској години.

**Напомена:** Циљ акције може бити и другачији. На пример, циљ може бити само повећање броја секција, или само повећање броја ученика укључених у секције, или само оснивање сасвим одређене секције као што је драмска секција итд.

**Оцењивање успешности (остварености циља)**

Како ћемо на крају наше акције знати колико је акција била успешна? Могући показатељи су:

* Пре започињања акције утврдићемо колико у том тренутку има секција у школи. На крају наредне школске године, кад наша акција буде завршена, опет ћемо утврдити колико у том тренутку има секција у школи. Показатељ успешности било би повећање броја секција по завршетку акције у односу на почетак акције.
* Пре започињања акције утврдићемо колико је ученика у школи укључено у различите секције. На крају наредне школске године, кад наша акција буде завршена, опет ћемо утврдити колико је у том тренутку ученика укључено у различите секције. Показатељ успешности било би повећање броја ученика који похађају школске секције по завршетку акције у односу на почетак акције.
* Пре отпочињања акције распитаћемо се колико пута се свака од тренутно постојећих секција састајала и колико отприлике сати рада је имала, па ћемо израчунати број сати рада школских секција у текућој школској години. На крају наше акције, или још боље већ током трајања акције, бележићемо број сати рада секција у наредној школској години. Показатељ успеха је пораст укупног броја сати рада секција.

**Напомена:** Неке информације неопходне за процену успешности акције морамо прикупити и **пре** отпочињања акције.

**ЗАДАЦИ:**

* помоћу анкете током септембра испитати интересовања и потребе свих ученика у школи
* упутити почетком октобра наставничком већу листу секција за које је показало интересовање најмање 10 ученика
* договор почетком октобра са директором школе о обезбеђивању простора и времена
* организовање гостовања драмске секције из суседне школе током првог полугођа

**Праћење реализације (надгледање извршавања задатака)**

Континуирано, током самих активности, прикупљамо информације које нам показују да ли наша акција тече по плану и на које проблеме евентуално наилази, нпр.:

* Да ли је анкетирање коректно спроведено? Колико ученика је испитано? Умемо ли сами да обрадимо податке или нам је потребна помоћ?
* Да ли смо успели да остваримо комуникацију са директором и наставничким већем? Да ли је направљен план секција који одговара интересовањима и расположивом времену ученика?
* Да ли смо успели да организујемо гостовање? Итд.